Ngohe Aromatawai: Huri te ao, huri te tikanga

Paerewa Paetae Ngā Mahi a Te Rēhia 91754: Te whakaoti mahi toi nō te ao onamata i roto i ngā mahi a te rēhia

Aronga: Ngā Mahi a te Rēhia 2.4B v1

Whiwhinga: 6

**Te Horopaki**

Ko tāu, tā koutou rānei, mahi, he whakarite, he whakaoti anō hoki i tētahi whakaari e whakaatu atu i tētahi o ngā tini tikanga o onamata.

Māu e kōwhiri ko tēhea tikanga nō onamata hei whakaatu. Ka whakawhānuihia ngā āhuatanga o tētahi tikanga o onamata, pēnei i te tangihanga, te rāhui, ngā whare wānanga o uki, te pōhiri, me te aha atu rānei. Ka whakamāoritia ngā āhuatanga o taua tikanga kia waihanga mai tāu whakaari motuhake.

Ka aromatawaingia tāu whakawhānui i tētahi āhuatanga toi o te ao onamata, tāu whai hoki i tētahi raupapa e puta mai ai tāu whakaari.

**Hei Mahi**

1. He mahi takitahi, takirōpū rānei tēnei. Whakaarohia, matapakingia, rangahaua, ā, kōwhiringia tētahi tikanga o onamata, hei kaupapa mō tāu whakaari. Kia tautohu ngā mahi ka whakaoti e tēnā tangata, me tēnā tangata hei taunaki, hei tutuki i ngā mahi kei tēnei paerewa.
2. Matapakihia ngā āhuatanga toi mō tāu whakaari, pēnei i ngā huānga, ngā pūkenga me ngā tukanga toi e hāpai ai tāu, tā koutou rānei, whakaari.
3. Āta whakaritea aua āhuatanga toi e hangaia ai e koe, e koutou rānei, tētahi whakaari e whakamāori ana i ngā āhuatanga o taua tikanga i kōwhiringia e koe.
4. Māu anō, mā koutou anō rānei, ngā mahi rangahau kia whai māramatanga ki te tikanga kua kōwhiria, ā, me kohi āu rangahau ki tētahi hautaka ataata hei ārahi i ō whakaaro.
5. Whakamahia ngā taha rerehua o ngā toi kia whakamāori ai i ngā momo pūkenga, ngā huānga me ngā tukanga toi kei roto i tō/tā koutou whakaari.
6. Whakaaturia mai tāu whakaari ki mua i tētahi minenga.

Taunakitanga: Ngā Mahi a te Rēhia 91754 Huri te ao, huri te tikanga

|  |  |  |
| --- | --- | --- |
| Taunakitanga mō te Paetae | Taunakitanga mō te Kaiaka | Taunakitanga mō te Kairangi |
| * Ka whakaoti i tētahi mahi toi e whakaatu ana i tētahi tikanga nō te ao onamata i roto i ngā mahi a te rēhia.
* Ka whai raupapa te mahi kia tika ai ngā mahi ā-tinana mō te kaupapa.

*Hei tauira:**Kua rangahaua, ā, kua tautohua ngā āhuatanga o te tikanga o onamata.**Kua kitea tō te ākonga mōhio ki ngā āhuatanga o te tikanga o onamata i roto i tana whakaari.**Kua tūhuratia ētahi āhuatanga o te tikanga o onamata i roto i tana hautaka ataata me tana whakaari.**Kua whakaotihia tētahi mahinga toi i roto i ngā mahi a te rēhia e whakaatu ana i ōna mōhiotanga ki tētahi āhuatanga o te ao onamata, ā, kua tika ngā mahi ā-tinana mō te horopaki o tana whakaari.* | * Ka whakaoti i tētahi mahi toi e whakamāori ana i tētahi āhuatanga o te ao onamata i roto i ngā mahi a te rēhia.
* Ka whai raupapa te mahi kia hāngai tōtika ai ngā mahi ā-tinana ki te kaupapa.

*Hei tauira:**Kua whakamahia ngā rangahau e whānui ake ai tō te ākonga mōhiotanga ki ngā āhuatanga o te tikanga o onamata.**Mārama ana te kitea tō te ākonga mōhiotanga ki ētahi āhuatanga o te tikanga, ki ētahi āhuatanga toi, ki ētahi o ngā raupapanga me whai, e hāngai tōtika ai ngā mahi ā-tinana me te kaupapa o tana whakaari.**Kua whakamāoritia, kua whakaatuhia anō hoki ētahi o ngā hāngaitanga o te tikanga o te ao onamata ki te kaupapa o tana whakaari. Kua kohia, kua kōrerohia mō ētahi o ōna whakaaro ki tētahi hautaka ataata e hāngai ai ngā whakamāoritanga ki te horopaki o te whakaari.**Kua whakaotihia tētahi mahinga toi i roto i ngā mahi a te rēhia e whakaatu ana i ōna mōhiotanga ki tētahi āhuatanga o te ao onamata, ā, kua hāngai tōtika i ēnei mōhiotanga ki te kaupapa o tana whakaari.* | * Ka whakaoti i tētahi mahi toi e whakawhānui ana i tētahi āhuatanga o te ao onamata i roto i ngā mahi a te rēhia.
* Ka whai raupapa te mahi kia haere ngātahi ai ngā mahi ā-tinana me te kaupapa.

*Hei tauira:**Kua rangahaua ngā āhuatanga o tētahi tikanga o onamata e whakawhānui ake ai tō te ākonga māramatanga ki aua āhuatanga o taua tikanga, ā, kua whakahāngai aua āhuatanga o taua tikanga ki ngā mahi o ēnei rā.**Pūahoaho ana te kitea tō te ākonga māramatanga ki ngā āhuatanga o te tikanga, ki ngā āhuatanga toi, ki ngā raupapanga me whai, e haere ngātahi ai ngā mahi ā-tinana me te kaupapa o tana whakaari.**Kua whakamāoritia, kua āta whakaatuhia anō hoki, te hāngai o ngā āhuatanga o te tikanga o te ao onamata ki te kaupapa o tana whakaari. Kua kohia, kua arotakengia, kua tātarihia ōna whakaaro me āna kōrero ki tētahi hautaka ataata e whaitake ai ngā whakamāoritanga ki te horopaki o te whakaari.**Kua whakaotihia tētahi mahinga toi i roto i ngā mahi a te rēhia e whakaatu ai i tōna mārama pū ki tētahi āhuatanga o te ao onamata, me te aha, kua hāngai pū, kua whaitake anō hoki tēnei māramatanga ki te kaupapa o tana whakaari.* |